
Нас ни има, ние съществуваме, част сме от обществото и е редно да се отнасят с уважение към нас, защото ние може и да не чуваме, но сме абсолютно равнопоставени с всички хора в страната. И всеки от нас има човешкото право да общува на жестов език така, както го прокламира тази година Световната организация на глухите (СФГ) във връзка с Международната седмица на глухите и Световния ден на жестовия език. Международната седмица на глухите през септември тази година беше от 21-27 септември 2020 г. Нейната тема е „Сплотени за човешките права на глухите хора”. Международната седмица на глухите е инициатива на Световната федерация на глухите и за първи път стартира през 1958 г. в Рим, Италия. Тя се отбелязва ежегодно от световната общност на глухите през последната седмица на месец септември, тъй като първият конгрес на СФГ се е провел на 23 септември 1951 г. Международната седмица на глухите се отбелязва чрез различни дейности на глухите общности по целия свят, с участието на всички членове на глухите организации и общности, които включват семейства на глухи хора, професионални и акредитирани преводачи на жестови езици, връстници, приятели, както и различни заинтересовани страни като национални правителства, национални и международни организации за правата на човека, и организации на хора с увреждания. Темата на Международната седмица на глухите през 2020 г. е „Сплотени за човешките права за глухите хора”. Тази година апелираме всички заинтересовани страни да се обединят в подкрепа на необходимостта от осигуряване и насърчаване на човешките права на глухите хора, като подпишете Хартата на СФГ за правото на жестов език за всички!
ТИШИНА, СГБ

Кой с каквото е богат или новите дрехи на царя
Спомняте ли си тази мъдра Андерсенова приказка за новите дрехи на царя и за раболепното лицемерие на свитата му, а после и на събралия се на площада народ, който не признаваше очевидното, възхищавайки се на несъществуващата нова дреха на царя? А запитвали ли сте се откъде и защо е породено лицемерието?

Наскоро се бях замислила коя човешка черта е най-омерзителна за мен и знаете ли до какъв извод достигнах? От всички отрицателни проявления на човеците, такива като жестокостта, арогантността, безочието, подлостта, доносничеството и лицемерието, може би последното е най-отвратително. Жестоките, арогантни и безпардонни личности поне са много очевидни и трудно биха ви въвели в заблуждение относно добрите си намерения. Те, макар и да изумяват с директността си, трудно биха ви подвели и разочаровали. Общуването с тях е въпрос на ясно осъзнат личен избор, а следователно и подлите удари в гръб са почти изключени. Обикновено винаги се знае на какво са способни и какво може да се очаква от тях. Подлите и галантни лицемери и доносници обаче са много по-лошия вариант, защото действията им са скрити и гърбът ни никога не е защитен от всякакъв вид изненадващо сервирани гадости.

Неприкритият враг е винаги по-малко опасен от подлия ласкател лицемер, наричащ себе си твой приятел. Двуличието е особен талант, който не на всеки е дадено да притежава, но в същото време си мисля, че то не е достойно за човека.

Мъчно ми е, че напоследък лицемерието се котира все повече, превръщайки се в опасен обществен порок, а интелигентността – в подъл предател, който те лишава от възможността да отвърнеш със същото. Адски труден и изнервящ е животът в атмосфера на подлост, двуличие, интригантщина, подмазвачество, тотално опростачване и ширеща се посредственост, въздигната до добродетел.

Разсъждавайки си за тези неща, установих, че най-много мразя лицемерите, подмазвачите и комплексарите, които на всичкото отгоре понякога се опитват да ми държат сметка. Всичко жалко, мазно и гадно в човешките взаимоотношения е плод на страхливостта и двуличието, а подмазвачеството се оказва всъщност най-безобидното им проявление. Лицемерието е плашещо, защото то е изнасилвачът и омърсителят на най-съкровеното ни притежание – душата. Убийствено е, когато си отворил душата си към някого, да установиш, че той най-брутално се е изплюл в нея. Няма по-гадно нещо от фалшивите приятели – ласкатели и подмазвачи, на които сме си позволили лукса да се доверим. За мен хора, изградили се като подмазвачи, нагаждачи и лицемери, са спирачка в развитието на която и да било от градивните човешки дейности, защото те винаги хвалят висшестоящите, та дори и за най-погрешните им решения, разчитайки да получат някоя троха от господарската трапеза, но заплащайки за това висока, от моя гледна точка, цена. И тази цена е достойнството им.

Хората, станали жертва на човешката подлост и лицемерие, се чувстват освен жестоко излъгани и страшно омърсени и зашлевени. Да, ще кажете, ама пък би трябвало те да имат по-вярна интуиция и преценка за хората. Не винаги интуицията е в състояние да посочи неискрените колеги и приятели, защото много често те се оказват достатъчно хитри, за да заблудят и най-наблюдателните.

Никак не е лесно да разграничим истинските от фалшивите хора, защото някои от тях се прикриват изненадващо добре. Те обикновено се обграждат с "приятели", които разполагат с власт, пари и големи възможности. Опитват се да се възползват от тях за лични цели и се представят за коренно различни хора.

Тъй като са сладкодумни, лесно приспиват бдителността на околните и ги манипулират много фино и умело. Често говорят зад гърба им, а пред тях лицемерничат.

Нужно е време, а и ситуация, за да разберем истинската им същност. И в повечето случаи това се случва, когато не получат това, което искат. Тогава "червеите" в тях излизат на повърхността и показват грозното им лице.

Нашата цел е да се предпазим от фалшивите хора и да не се опитваме насила да ги превръщаме в приятели. Лицемерите и прикритите ни врагове винаги ще използват слабите ни моменти, за да ни нанесат удар. Въпросът е да знаем кои са те, какво да очакваме и да вярваме в себе си. Аз винаги съм се придържала към максимата: "Никога не дружи с човек, когото не можеш да уважаваш!".

Лицемерието е най-безнадеждното, но и най-страшното престъпление спрямо човешката доброта и доверчивост. Именно двуличните хора са автори на доноси, дори не винаги анонимни, защото подлостта и лицемерието се проявяват в най-различни форми, което впрочем не ги прави по-малко отвратителни. Световната история изобилства от хиляди примери, когато прогресивни, благородни и чисти хора са ставали негови жертви, като започнем от Римската империя, преминем през целувката на Юда и стигнем чак до наши дни. Особено любими са ми подмазвачите, които с плебейски лакейската си психология дори не се стараят да се прикрият, а напротив, самоопияняват се от собствените си ласкателства, което ги прави смешно-гротескни в очите на околните. Те не се ползват с уважението на приятелите и колегите си, а висшестоящите често дори се дразнят от неискреността им. В желанието си да се харесат и натегнат подмазвачите не посочват на окръжаващите ги, а най-вече на висшестоящите, всякакви очевидни техни грешки и фаулове и с това си съучастие те са не просто безполезни и досадни, но и вредят.

Вредят, защото в своята мазня те рискуват да поставят обекта на "обожанието" си във възможно най-неизгодна и смешна позиция, с което окончателно да загубят мястото си на предани лакеи в свитата.

За може би наивен човек като мен думата "лицемер" е силно обидна, а твърдението, че понякога хората са принудени да бъдат лицемери е напълно погрешно. Убедена съм, че всеки избира съзнателно определен тип поведение и стига да направи верния избор - би могъл да е истински, откровен и честен, точно като онова малкото, наивно и чистосърдечно дете от приказката, което извика сред събралото се множество, че царят всъщност е гол. За огромно съжаление и лично мой ужас обаче занапред все по-често ще се срещаме с подлостта, лицемерието и подмазвачеството, защото по всичко изглежда, че това са очертаващите се реалии на новата "нормалност".

И в заключение на размислите си ще си позволя да споделя една малка, но много вярна притча.

ЕДИН ЧОВЕК ЖИВЕЕЛ В КРАСИВА КЪЩА със спретнат, подреден двор. Имал разкошна цветна градина и няколко ябълкови дървета, за които се грижел с радост. Човекът бил позитивен и винаги усмихнат. Умеел да се наслаждава на всеки нов ден, на красотата на цветята и на отрупаните с плод ябълкови дървета. Случило се така, че човекът този имал съсед – злобен, завистлив и мрачен, който толкова му завиждал за прекрасната градина и за ведрото му настроение, че всеки ден се опитвал да му вгорчи деня. Един път си изхвърлял боклука пред вратата на двора му, друг път влизал тайно и изпомачквал най-хубавите му цветя. Но никога не успявал да го разгневи и да развали настроението му.

Един ден завистливият човек сложил под прозореца на къщата на своя съсед едно ведро, пълно с помия и всякакви нечистотии, и зачакал. Вече бил сигурен, че този път ще го извади от равновесие. В това време човекът се събудил, отворил широко прозореца си и видял ведрото с помия. Взел го той, изхвърлил помията, измил го и го лъснал до блясък. После го напълнил с най-хубавите ябълки от своята градина и се запътил към дома на своя съсед.

"Най-после успях да го ядосам!" – злорадо помислил съседът, когато се почукало на вратата и отишъл да отвори, готов за предстоящия скандал. Какво било учудването му, като видял съседа си, отново усмихнат - да му подава излъсканото до блясък ведро, пълно с дъхави, сочни ябълки.

-Заповядай, връщам ти ведрото – казал човекът. - Кой с каквото е богат, това споделя с другите.
Марина ПЕТКОВА

15 октомври, Ден на белия бастун, на хората без зрение
ГЛОБУС, Как живеят слепите хора в Германия
Да си сляп е тежък удар на съдбата. Но в Германия, където живеят над половин милион слепи и полуслепи хора, незрящите имат шанс да водят съвсем пълноценен живот.

На пръв поглед работното място на журналиста от ДВ Ескандар Абади не се отличава по нищо от обичайните. Но редом със стандартната клавиатура към компютъра е включена и клавиатура с релефно-точковата брайлова азбука, както и екранен "четец" (Screen Reader), който изчита на глас печатни текстове и електронни съобщения. Работното място на Абади е оборудвано и с принтер с релефен шрифт. Без всички тези помощни средства журналистът не би могъл да работи, защото е незрящ по рождение. Още като малък той научава брайловата азбука - в училище за незрящи, основано от германска благотворителна организация в родината му Иран.

Какво е да си незрящ в Германия

Няма точни данни за броя на незрящите и слабовиждащите хора, които работят в германски фирми или учат във висшите учебни заведения на страната. Но Ескандар Абади ни разказва, че за фирмите и учрежденията с над 40 служители важат специални квоти - 5% от персонала трябва да са хора с недъзи. Ако по някакви причини фирмата не спазва въпросната квота, тя е длъжна да внася определена парична "неустойка" в специален фонд, финансиращ интеграцията на хора с увреждания.

Ескандар Абади е политолог, завършил е още немска филология и лингвистика. Преди да постъпи на работа в ДВ, журналистът е преподавал в Марбургския университет, където е защитил докторската си дисертация. Но далеч не всички незрящи хора в Германия могат да се похвалят с толкова успешна интеграция на трудовия пазар, казва Хайнц Бах, съпредседател на германския Съюз на незрящите. И наистина - работа имат едва около 25% от слепите хора на възраст от 18 до 65 години.

Хайнц Бах признава, че далеч не всички германски работодатели охотно взимат на работа хора с увредено зрение. "Но онези, които се решават на тази стъпка, винаги са във възторг от ангажираността, трудолюбието и мотивацията на незрящите хора", казва Бах. В рамките на няколко години - докато незрящият свикне с новото си работно място - фирмата, която го е назначила, получава финансов бонус от Агенцията по труда. Разходите по специалното оборудване на работното място също се покриват от държавата. Заплащат се и разноските по назначаването на асистент, който в началото помага на незрящия служител.

Как е в университетите?

В Германия незрящите хора постъпват в университет на общо основание. И са длъжни сами да си осигурят необходимите помощни средства. По правило тези средства не са никак евтини, но студентите могат да разчитат на помощ от държавата. Много висши учебни заведения отделят от собствения си бюджет за подпомагането на незрящи студенти с ограничени финансови възможности, като освен това предлагат цяла палитра от мероприятия по интеграция в учебния процес.

ГОДИШНИНА

100 години Съюз на слепите и слабовиждащите в Германия

С тези редове бих искал да поздравя съвременните дейци на тази организация. Покланям се пред делото на много хора, които в миналото са изграждали социалния и културен живот на слепите в най-голямата страна от Европейския съюз.

Будни дейци още през 1876 г. основават първата местна организация в Берлин. Те се борят за равностойни права в обществото. Идеята се разнася в цяла Германия. На 23 юли 1912 г. е основан Съюзът на слепите. През 1933 г. той става Райх-организация на слепите в Германия. След Втората световна война от руините възкръсва организацията за взаимопомощ на слепите от западната част. През 1957 г. инициативни комитети на слепи основават Съюза на слепите на ГДР. Тези организационни форми са предшествани преди повече от век и половина от учебните институции в градовете. Такива са съществували в Берлин, Магдебург, Хале, Лайпциг, Хамбург, Дюрен и на други места. Основана е Централната библиотека на слепите в Лайпциг, а след нея и Северогерманската библиотека в Хамбург.

В момента петнадесет библиотеки се обединяват в сдружението "Медибус". На разположение на читателите са повече от 100 000 заглавия в брайлов, говорещ и дигитален формат. С различна периодичност се предоставят в същите формати повече от 200 вестника и списания. Те се издават на национално и локално ниво.

Изключителни заслуги за делото на слепите в Германия имат много личности. Сред тях е професор Карл Щрел. Той е бил моряк, ослепява като химик. Учи във "Филипс университет" в Марбург. Щрел основава един от най-големите образователни комплекси за слепи в света в този град. Много военни изгубват зрението си след Първата световна война и това подтиква мнозина цивилни слепи да ги обучават в начална рехабилитация. Така възникват и първите центрове, където те се учат на мобилност, ориентиране и ползване на полезни умения за бъдещия си живот. Комплексът в Марбург обхваща интернати за деца и възрастни и гимназия на името на Карл Щрел. В комплекса функционира отдел към университета в града, който подготвя икономисти-бакалаври. Там е разположена издателска къща и работилница за печатни машини на релефен шрифт.

Още с основаването си немският съюз извоюва от държавата определени права за закрила на своите членове. На преден план е поставено професионалното образование и осигуряването на работни места. Голям успех представлява въвеждането по законодателен път на добавката за слепи, която им се изплаща от 1932 г. Тя се получава независимо от дохода. В днешно време, поради финансовата криза, една голяма част от федералните провинции са променили правилата и са намалили размерите на получаваната добавка. Това е причината много от провинциалните организации, както и тези на национално ниво, да организират протести срещу законодателните промени.

С идването на Хитлер на власт се въвежда изискване да се стерилизират задължително слепите, които имат наследствена слепота. Целта е била прочистването на немската раса от болести. Със специален закон след Втората световна война Федералната република и ГДР са изплащали компенсации на мъжете, които са претърпели това насилие.

Преди войната популярен функционер е бил Ф. Фогел. Особено място в историята на организацията има Рудолф Кремер. Той се е борил за демократизъм в организацията и против фашистката власт. Бил е преследван. В продължение на 24 години след войната д-р Алфонс Готвалд възстановява организацията и прилага съвременни методи в областта на рехабилитацията и интеграцията. След него имат заслуги Хорст Щолпер, Густав Добрава, Херберт Демел. Най-силната личност в източната част на Германия е бил Хелмут Пилаш. Той е известен и в международните среди като генерален секретар на Европейския комитет за благополучие на слепите и като пръв председател на ИБСА.

Образованието и социалните грижи на слепите в Германия винаги са били образец в дейността на българските институции. Проф. Иван Шишманов е командировал Стойчо Донев да проучи опита на немските училища за слепи. След Първата световна война в Германия са изпратени ослепели български офицери. В продължение на година те са обучавани да бъдат самостоятелни и са подготвяни за новия им живот. Един от тях беше майор Илия Минков. Той е син на възрожденеца Тодор Минков. Жени се за германка и след завръщането си става секретар на Дружеството за покровителстване на българските слепи. Заедно с академик Пашев построяват сградата на ул. "Найчо Цанов" 172. По немски образец Минков прави център и работилница за професионално обучение. Същевременно е бил преподавател в Института за слепи по стенография. Благодарение на него аз получих знаците на немския краткопис, който по-късно се реформира и усъвършенства. Академик Петко Стайнов, композиторът Николай Бехтерев и други слепи са учили в Германия. Братът на поета Теодор Траянов - Траян Тъмен, също е посещавал курсове в тази страна. В началото на 30-те години той е бил единственият сляп с куче-водач в София.

В българската педагогическа практика все още ще срещнем примери на взаимствани методи на обучение и прилагане на брайлови знаци от Германия. От значение са знанията и контактите на слепите есперантисти от миналото. Чрез международния език есперанто те са чели списания и друга литература за образованието и живота на слепите в тази страна.

През шейсетте години аз съм получавал списания на немски език. Петко Стайнов и Илия Минков са ми давали западногерманското брайлово списание "Die Blindenwelt" ("Светът на слепите"). След запознаванeто ми с Хелмут Пилаш през 1967 г. получавах списанието "Съвременност" - орган на Съюза на слепите и слабовиждащите в ГДР. Станах познат с неговия главен редактор д-р Томас Николай. След обединението на Германия списанието запази това си име и стана официалния орган на организацията на слепите и слабовиждащите в Германия.

През месец септември 2011 година в Лайпциг се състоя Световният брайлов конгрес, на който участваха и български представители. Читалището на слепите "Луи Брайл" поддържа контакти с Централната библиотека за слепи в този град, както и с библиотеката в Хамбург.

Спас Карафезов
Може ли да направим същото и в Плевен?

Представяме на вашето внимание една интересна възможност - инициативата "Ръка за ръка"! В разговорите ни с много незрящи колеги и хора разбрахме, че затрудненията, свързани с пазаруването и излизането извън дома, съществуват и извън извънредната ситуация в момента. Затова решихме да реализираме нова инициатива, надграждаща досегашната ни работа. Създадохме платформата "Ръка за ръка", която осигурява логистична помощ при пазаруване, закупуване на лекарства, посещение при лекар или друга помощ в ежедневието на незрящите.

Как работим накратко:

· За голяма част от възрастните незрящи хора използването на онлайн платформи, ако изобщо е възможно, представлява затруднение. Ние ще предложим телефонен номер, чрез който да правят своите поръчки и заявки. Приемането на поръчките ще се осъществява от незрящите колеги, даващи дежурства, които са част от екипа. По този начин се осигурява заетост на незрящи, останали без работа в следствие на обявеното извънредно положение.

· Всеки незрящ човек в София може да се обади на телефона и да заяви помощ. Тя може да се изразява в доставка на продукти, лекарства, в съпровождане до магазин или друг важен обект, придружаване до лекарски кабинет, както и помощ при избор на дрехи и други стоки от първа необходимост.

· Доброволец, който да осигури помощта, ще бъде изпратен в уречения ден и час. Самата услуга е напълно безплатна, а цените на пазаруваните стоки не се увеличават.

· Кои са доброволците?

· Доброволците са преминали обучение за работа с незрящи. Освен това са членове на университетския аварийно-спасителен отряд, който съществува вече над 20 години. Всички те са хора с изключително висок морал и принципи. Гарантираме ви, че ще се отнесат към вас с внимание и разбиране.

Маските раждат социални инвалиди

Шест месеца, след като коронавирусът превзе света, още сме принудени да спазваме дистанция, да носим маски на обществени места и да ограничим общуванията. Тези изисквания важат и за учениците. Възможно ли е обаче социална изолация и хигиенните норми да променят психиката на хората, как те се отразяват на децата и младежите, могат ли да навредят на изграждането им като личности, попитахме д-р Цветеслава Гълъбова. Тя е директор на Специализираната болница по психиатрия „Свети Иван Рилски" в Курило.

- Д-р Гълъбова, психиката на българина промени ли се в условията на пандемията от Ковид-19?

- Драматични промени в психиката ни към момента няма. Няма и бум на психозите, което е утешително. Поради промяната на начина на живот, непрекъснатото говорене за коронавируса на преден план при много хора излязоха страхове, мотивиращи поведението им. Една значителна част от българите станаха по-невротични, включитено и заради това, че не са малко тези, които останаха без работа. Породиха се съвсем основателни страхове.

- Имате ли вече пациенти, които споделят, че се чувстват депресирани и психически нестабилни заради пандемията?

- Имам такива пациенти. Тези страхове са породили у тях различни невротични състояния още повече, че съобщават за предстояща втора вълна на коронавирусната инфекция. Доста хора вече са невротизирани от това очакване. Те се питат какво ще се случи, ще има ли пак КПП-та, ще ни затворят и отново вкъщи. Започна учебната година и много родители са тревожни децата им да не се разболеят. В същото време малчуганите са в плен на мерките, въведени в училищата. За мен те са доста непропорционални и немотивирани.

- Кои по-точно от мерките в училище са непропорционални и немотивирани?

- Първото са маските. Не виждам смисъл от тях. Не ми е ясна мотивацията на изискването малките децата да са с тях в училище при положение, че цяло лято бяха заедно по плажове, планини и градинки, където играха заедно. Лично аз не виждам как един първокласник, например, а и малко по-големите, ще бъде все на чешмата да си мие ръцете, ще сваля маската, ще я пази чиста и после ще си я слага правилно без да я замърси, или да я сменя на всеки час. Лентите, разделящи коридора на две части каква работа вършат?! Та той е широк 2 метра. По какъв начин на малките ще се обясни и ще бъдат накарани да спазват дистанция. Така наречените изолатори за ученици със симптоми са голяма глупост. Те са престъпление към децата. Как така едни ще бъдат затваряни в някакви си стаички, а други ще минават и ще ги сочат с пръст, докато дойдат родителите да си ги приберат. Никой не си дава сметка как майката и бащата ще излязат от работа. Ще го пуснат веднъж, два пъти. На третия път работодателят ще му покаже вратата. Децата няма да понесат всички тези ограничения, ще се невротизират. Те ще започнат да мислят само за това, а те трябва да мислят за игри. Разбрах, че в едно училище дете, облечено в черно, като коронавируса, посрещало останалите. Недопустимо е учениците да гледат учителите си с маски и шлемове. Всичко това се налага без никакво обяснение. Питам аз, кои научни данни казват каква е заболеваемостта при децата, до какви резултати водят маските и дистанцирането. Такива неща не ни бяха съобщени. Прави се нещо, незнайно защо. Съвсем естествено е родителите да имат силна съпротива. Още по-голяма глупост е те да решават дали децата им да се обучават дистанционно или не.

- До какво ще доведе това?

- До ощетяването на цяло едно поколение. Училището не е само образование. То е възпитание, обучение в социални умения. Това дори са неговите много по-важни функции. Що за тюрлю гювеч е да се раздават нови роли на възрастните. Някои родители, паникьосани от всичко изговорено, ще затворят децата си вкъщи. Те не могат д са преподаватели, ролевите функции са съвършено различни. Детето има един респект към майка си и баща си, и съвършен друг към преподавателя. Всичко това ще доведе до неприятни последствия. Малката ми дъщеря, например, начетено, учещо и амбициозно дете, сега е в 12 клас, се оказва, че въпреки много учене и въпреки добрата учителка, е пропуснала много материал заради дистанционното обучение. Така е и при нейните съученици. Сега се налага тя, а вероятно и другите деца, да взимат допълнителни уроци, за да наваксат материала. Не виждам как родителите ще трябва да си стоят и работят от вкъщи и да пишат ченгелчета, ако се наложи пак on line школото. Не е сериозно да смятаме, че то може да замени напълно присъственото обучение. Ако трябва да се изтърпи заради екстремни обстоятелства – да, но да се дава възможност на семейството да решава как да бъде обучавано детето му, е несериозно. То е откровена глупост. Аз не отричам наличието на коонавируса.

- Какво да се прави, ако заболеваемостта се увеличи?

- Каквото се прави, когато има бум на инфекциозни заболявания. Децата да не ходят болни на училище. Да им мерят температурата на вратата, макар и използваните за това термометри да не са точни и обикновено показват 34 – 35 градуса. Ходенето с маски обаче е нелогично – в класната стая да е без нея, а в коридора да си я слага. От мърлявите ръчички, които едва ли ще бъдат мити на всеки час, те ще се превърнат в мръсни парцали, които ще се слагат през устите и нослетата. Ако се продължава така, ще съсипем децата.

- Ще се промени ли психиката на маскираното, заради КОВИД-19, поколение?

- Разбира се, че ще се промени. От маскираното поколение ще израснат неуверени, несигурни в себе си и уязвими хора. Те никога няма да са уверени дали казват правилно нещо и дали имат право да го кажат. Бъдещите големи хора, ограничавани сега, няма да умеят да общуват, защото не са имали достатъчно време да се научат реално на това в училище. Няма да знаят какво е състрадателност и лидерство. От тях ще станат едни перфектни, обучени и пълни със знания, но непригодни за социума личности. Те ще бъдат социални инвалиди, неумеещи да си изкажат мнението, защото като деца са треперели дали могат или не да си махнат маската.

- Какво е психическото здраве на българина, като цяло?

- Психическото здраве на българина се формира от факторите на средата. В момента те не са най-благоприятни в цял свят. Няма някакви драматични неща, които да ни отличават от другите хора на планетата. Малко или много пандемията промени душевните устои на мнозина. Все още няма повишаване на психотичните заболявания. Има обаче рязко покачване на невротичността.

- С невротичността ли можем да си обясним протестите в цял свят, чупенето на паметници на културата?

- Ситуацията с коронавируса определено има принос за всичко това, но не само тя е причина. От много отдавна човечеството върви към саморазрушение и самоунищожение чрез грубата материализация, която се проповядва като основен белег на просперитет. За успешно се прокламира да имаш определени неща, но не и да си добър човек, да обичаш хората и да им помагаш. Ще се самозатрием от алчност и лакомия.

- Имаме ли шанс да не се самозатрием?

- Засега не виждам шанс. Колкото до следващото поколение, зависи какво ще възпитаме у него. Засега го учим само да си слага маските.

- През есента обикновено се обострят психичните заболявания. Очаквате ли увеличаване на тези състояния предвид сезона, от една страна, и КОВИД-проблема, от друга?

- Това, което очакваме и се случва, е увеличаването на непсихотичните психични разстройства, дължащи се на психогенни фактори. Във връзка с пандемията не очакваме и няма да има повишаване на психическите разстройства. Има обаче техни сезонни обостряния, но те нямат връзка с коронавируса. През есента в специализираната болница по психиатрия в Курило приемаме много хора, тъй като депресивните състояния се увеличават.

- Депресията сериозно психично заболяване ли е?

- Щом е заболяване, тя може да стане и сериозен проблем. Обикновено тя се лекува в амбулаторни условия. Очакваме ръст 15-20 процента.

- Колко са психичноболните в страната?

- Трудно е да се отговори на този въпрос, тъй като няма точна статистика . Можем да отчетем на базата на направените хоспитализации, но няма да е точно, тъй като човек може да бъде хоспитализиран повече от веднъж годишно.

- Как човек може да поддържа психичното си здраве в това трудно време, помага ли позитивното мислене?

- Това е пълна глупост. Позитивното се родеее с шизофренното мислене, то не е аналитично. Ще посъветвам хората да мислят с главите си, да следят достоверните източници на информация и това, което са си поставили в плановете да е подложено на критично отношение. Ако един човек не приема да прави някои неща, това не означава, че той отрича наличието на КОВИД-19. Хората да спазват мерките – да спазват дистанция, да си мият ръцете, болните да не ходят на работа, но да не прекаляват до маниакалност. Човек има нужда от живото общуване. То е ценността, която ни е опазила през епохите.

Испанският грип през 1918 г. Защо е бил толкова мощен, 
че да засегне една трета от хората?

Коронавирусът е сред нас, но епидемиите не са нещо нечувано за човечеството. Испанският грип превзема света преди век. Пандемията започва през 1918 г., а краят е през декември 1920 г. През този период болестта взима милиони жертви. Смята се, че между 50 и 130 милиона души умират от инфлуенца, а заразените са 500 милиона. Въпреки че източникът на грипния щам, опустошил света през 1918-1920 г., е оспорван, мнозина смятат, че пандемията е започнала в този френски военен лагер. През 1915 г. лагерът в Етапл е бил пълен с изморени от войната войници. Той е бил разположен до ферми с патици, гъски и прасета. Свинските клетки имат сходства с тези на птиците и хората. Известно е, че чрез птиците животните могат да предават нови типове грип на хората. Тъй като Испания запазва неутралитет и медиите са свободни, първите съобщения за смъртоносната ва болест се появяват оттам. Вирусът е наречен „испански грип“ по единствената причина, че по това време повечето европейски страни заглушават своите медии, за да контролират потока на информация по време на войната. Масовото движение на хора, причинено от войната, създава условия за бързо разпространение на вируса до почти всяко кътче на света и заразява 1/3 от човечеството. От Нова Зеландия болестта се разпространява до тихоокеанския остров Самоа, където убива 22% от 38 000 души, живеещи там, в рамките на два месеца. Предполага се, че в Иран са починали над 2,4 милиона души, което е над 20% от населението. Други 300 000 са убити от пандемията в Бразилия, сред които и избраният за президент на страната. Прогнозите за броя на убитите по целия свят варират от 17 милиона до 100 милиона. Според Световната здравна организация 2-3 процента от заразените са починали. Смята се, че вирусът предизвиква цитокинови бури сред здрави възрастни - свръхреакцията на енергичната имунна система е толкова тежка, че пациентите са ефективно убивани от имунния отговор на собствените си тела.Без ваксина и във време, когато антибиотиците все още не са открити, само изолацията и личната хигиена да ограничавали ефективно разпространението на испанския грип. През 1918-1919 г. във Вашингтон са използвани маски като мярка срещу грипа. През 1920 г. разпространението на вируса приключва.

Еймос Чапъл, CNN

Въпроси и отговори:

През декември ми изтича 5-годишният срок за изплащане на т.нар. интеграционни добавки. Инвалид съм 100% с чужда помощ и получавам 104 лв. добавка. Какви документи трябва да подам сега и трябва ли да ги подавам, при условие че ТЕЛК решението ми е пожизнено?

Отговор: Със Закона за хората с увреждания е регламентирано, че хората с увреждания имат право на финансова подкрепа съобразно индивидуалната им оценка на потребностите. Тя се изготвя по настоящ адрес на човека от специализиран отдел в дирекции „Социално подпомагане“ към Агенцията за социално подпомагане. 

За изготвяне на оценката се подават: 1. заявление-декларация по образец; 2. формуляр за самооценка по образец; 3. медицински документи или експертно решение на Териториално-експертната лекарска комисия (ТЕЛК) или Националната експертна лекарска комисия (НЕЛК). 

Месечната финансова подкрепа се отпуска за срока на индивидуалната оценка на потребностите по реда на Закона за хората с увреждания. Индивидуалната оценка на потребностите се издава за срока, посочен в експертното решение за определяне процента на трайно намалената работоспособност или вида и степента на увреждане. 

Лицата с определени вид и степен на увреждане 50 и над 50 на сто, установени след навършване на възрастта за придобиване право на пенсия за осигурителен стаж и възраст по чл. 68 от Кодекса за социално осигуряване, както и лицата с намалена работоспособност, навършили възраст за придобиване право на пенсия за осигурителен стаж и възраст по чл. 68 от Кодекса за социално осигуряване в срока на решението на ТЕЛК (НЕЛК), ползват правата по закона пожизнено независимо от определения в експертното решение срок.

Срокът на действие на индивидуалната оценка на потребностите, издадена въз основа на пожизнено експертно решение, както и в цитираните случаи е 5 години от датата на издаването й.

Щрихи от родината, лъвът на герба - повод за гордост
Знамето, националният герб, химнът на страната - това са онези неща, които трябва да символизират единството на нацията и държавата. Те, като държавни символи, имат ролята не само да изразяват независимостта и суверенитета на българския народ и държава, но и да служат като представяне пред света - кои сме ние и на какви ценности държим.

Още от средновековието насам гербовете възникват като средство за разпознаване на рицарите, подписи на документи и за изразяване на семейна гордост. Всяко нещо в герба има своето значение и смисъл, а тълкуванията им се извършват от благородната наука на хералдиката.

Настоящият държавен символ на Република България е приет на 31 юли 1997 г. Той представлява изправен златен коронован лъв на тъмночервено поле, обърнат на дясна хералдическа страна, поставен върху щит. От двете му страни има изобразени два златни короновани лъва щитодръжци, а над него - царска корона - първообраз на която са корони на български владетели от Втората българска държава, с пет кръста и отделно кръст над самата корона.

Под щита има постамент от дъбови клонки със златни плодове и девизна лента с трикольорен кант, върху която е изписан националният девиз "Съединението прави силата".

На практика гербът има малка и голяма версия. Малката се ограничава само в щита с червен фон и златен лъв на него. Това е същинската му част. В голямата се включват държачите на щита, короната и националния девиз.

Според някои трите лъва представляват трите главни географски области на България - Мизия, Тракия и Македония. Според специалистите по хералдика обаче това схващане е неправилно, тъй като лъвовете-щитодръжци имат само допълнителна роля в блазона на герба, както и останалите елементи като постамент и девизна лента.

Държавният герб НЕ стои върху българското знаме и поставянето му там е погрешно, тъй като и двете са равнопоставени национални символи.

Това е постановено от Закона за националното знаме и държавния печат и от Закона за герба на Република България. А "изобразяването на герба на Република България на други места, както и възпроизвеждането на елементи от герба в значки, възпоменателни медали и други, се допуска само с акт на Министерския съвет".

Лъвът като символ на българската държава

Лъвът е основен елемент в герба на българската държава още от средновековието насам. Стилизирани изображения на лъв има както в Първото, така и във Второто българско царство и това може да се намери и в редица гербовници, дори след като българска държава вече няма.

Още преди Освобождението лъвът е възприет като символ на българските царе. Това се появява и в "Стематографията" на Христофор Жефарович и в "История Славянобългарска" на Паисий Хилендарски. Лъвът е изобразен върху печата на БРЦК, върху знамето на Априлското въстание и върху калпаците на четниците.

Затова и след Освобождението лъвът се явява един от символите приемствеността на Третата българска държава с Първото и Второто българско царство. В Търновската конституция той е наложен като официален герб на Княжество България. В нейните текстове обаче текстът е твърде лаконичен: "изправен, коронован лъв на червено поле".

Това позволява на тримата владетели - Александър 1-ви, Фердинанд и Борис 3-ти

- да тълкуват по-свободно идеята за националния герб, вкарвайки в него и мотиви от личните си гербове. Така до 1927 г. на практика няма точен вариант на държавния символ на България.

При цар Борис обаче е изготвен такъв вариант, който до голяма степен служи като основа за настоящия - коронован златен лъв на червено поле в щит, щитът е държан от два златни короновани лъва с голяма корона над самия щит. Под щита е и лентата с трибагреника на България и националния девиз "Съединението прави силата".

Той съществува до 1946 г., когато комунистите го променят, премахвайки монархическата символика и вкарвайки по-трудов и работнически характер на държавния символ. Според специалисти по хералдика това не е герб, а национална емблема, тъй като не отговаря на характеристиките за герб - в него има изписана годината на поемането на властта от БКП - 1944-а - нещо недопустимо за един герб.

Короната в големия спор за герба на републиката

След 1989 г. обаче правителството на БКП пада и идва демокрацията. След нейните първи години започва активният дебат за нов герб, отразяващ новата политическа ситуация. Настояванията на СДС са да се върне държавният символ отпреди 1946 г. Дебатът продължава почти 5 години.

Големият спор е дали да има царска корона на самия герб, след като България е република. Част от депутатите на БСП като наследник на БКП са твърдо против подобно нещо, тъй като според тях то би легитимирало евентуални опити за връщане на монархията в страната. Водещият им аргумент е, че България е република и като такава е скъсала с монархическото си минало.

Според привържениците на идеята за короната, тя е символ по-скоро на българската държавност.

Така са отхвърлени двата първи варианта на променения герб, изготвени от Кънчо и Емил Аврамови. Впоследствие се стига до консенсус, когато короната е променена, за да прилича максимално на тази от Второто българско царство. По този начин се акцентира идеята за държавност и връзката с Първата и Втората българска държава. Същевременно с това част от социалистите са убедени, че короната няма да проправи път за връщането на рода Сакскобурготски като български монарси.

Така се стига и до гласуването от 31 юли 1997 г. Тогава със 177 гласа "за", 16 "против" и 29 "въздържал се" държавата приема своя актуален национален символ в Закона за герб на Република България.

Източник: www.webcafe.bg
Достъпност
Задават ли се поредните избори, на които незрящите за пореден път няма да могат да гласуват независимо?

Задаващите се избори, независимо дали ще бъдат извънредни или редовни, се очертават да са поредните, в които хората с увреждания и най-вече незрящите да нямат възможност за независимо и безпрепятствено гласуване. Забелязваме през годините, че темата за достъпността в изборния процес се неглижира, което е признак на всичко друго, но не и на цивилизованост на обществото и най-вече на тези, които го управляват.

Изборите в България продължават да бъдат белязани от наличието на редица съществени проблеми в организацията, провеждането, контрола върху изборния процес и предизборните кампании, поставящи под въпрос честността и демократичността, влияещи негативно върху представителността, допринасящи за ниски нива на избирателната активност. Проблеми, съществуващи от години и обсъждани на редица публични прояви. Това, което прави впечатление на тези обсъждания е липсата на една основна тема – темата за достъпност до изборния процес на хората с увреждания. Появата в публичното пространство на коментари и предложения са рядкост, като в повечето случаи са в отговор на представени доклади на международно ниво по темата. Достъпността не е възможност нито услуга, тя е право (1), дадено от Конституцията на всеки български гражданин, така както и правото на глас. Достъпността под всяка форма е ангажимент на държавните институции, но също така е и отговорност на всеки един гражданин, който припознава човешките и демократични ценности за свои. Отговорност да провокира, настоява и следи за действия, осигуряващи достъпност на хората с увреждания във всяка сфера на живота.

Гласуването в избирателна секция е най-пълната форма на гражданска активност. И макар на хората с увреждания да са предоставени алтернативни форми за гласуване, достъпът до избирателната секция и пускането на бюлетина в урната са условия за равнопоставеност на гражданските им права в изборния процес.

Правото на гласуване на хората с увреждания има своята правна и политическа рамка на международно ниво. Основни документи (2) са:

- правни актове на ООН;

- чл. 21 от Всеобщата декларация за правата на човека, в който се посочва, че "всеки човек има право да участва в управлението на своята държава пряко или чрез свободно избрани представители";

- в чл. 25 от Международния пакет за граждански и политически права се посочва, че "всеки гражданин има правото и възможността, без каквато и да е дискриминация и без неоснователни ограничения: б) да гласува и да бъде избиран в истински, периодично провеждани избори";

- най-важният правен акт на ООН – Конвенция на ООН за правата на хората с увреждания (КПХУ на ООН), приета през 2006 г. и влязла в сила през 2008 г.

Достъпът до изборния процес за хора с увреждания се възпрепятства по две направления: правни и технически пречки. Настоящото изложение акцентира върху техническите пречки и представя предложения за тяхното възможно преодоляване. Предложения, част от които изложени и в информационен доклад на тема "Права на практика на хората с увреждания да гласуват в изборите за Европейски парламент", секция "Заетост, социални въпроси и гражданство" на Европейски икономически и социален комитет, публикуван 2019 г., както и предложения на Съюза на слепите в България за достъп до машинно гласуване на избори.

